
SPREMINJAJMO RAZUMEVANJE SAMOMORA

Samo Mirt Kavšek, univ. dipl. pravnik, predsednik Slovenskega združenja za preprečevanje samomora, Anamarija Zavasnik, klin. psih. spec., podpredsednica Slovenskega združenja za preprečevanje samomora

Staranje in umiranje sta del življenja vsakega od nas. Življenja ni mogoče razumeti brez sprejemanja konca našega življenja, brez razumevanja smrti. Ali zmoremo v družbi dovolj pogumno in odkrito spregovoriti o staranju in umiranju je konec koncev naša dnevna odločitev in priložnost. Od družbe, ki ne posveča pozornosti staranju in umiranju, bomo težko pričakovali ustrezno razumevanje, vrednotenje in občutenje fenomena samomora.
Samomor je v prvi vrsti intimna odločitev posameznika v hudi čustveni stiski, ki zase ne vidi več  zadovoljivega izhoda iz življenjskih težav. Samomor je dokončna odločitev, ki konča enkratnost tega življenja, in izguba priložnosti, da bi posameznik v stiski zmogel končno zaživeti v miru s seboj in z drugimi, in to bolj zadovoljno ali celo srečno. Samomor tako najprej prizadene samega posameznika, ki ga stori, ob tem pa tudi vse njegove najbližje. Posameznik, ki se znajde v tako hudi čustveni stiski, pa nemalokrat ali celo največkrat hrepeni po globoki bližini, ki bi mu pomagala prebroditi te hude, neznosne občutke osamljenosti tako v fizičnem smislu kot v človeškem razumevanju in sprejemanju. 
Nekatere samomorilno ogrožene posameznike njihovi bližnji (sorodniki, prijatelji, sodelavci) ali pa strokovnjaki (zdravniki, socialni delavci, psihologi…) prepoznajo, še preden se zgodi tragično dejanje. Ali pa morda nekomu od prisotnih celo uspe dejanje preprečiti in ogroženega posameznika usmeriti k strokovnjaku, ki mu bo pomagal razrešiti krizo.

Treba se je zavedati, da so strokovni svetovalni pogovori namenjeni ne samo čustveni razbremenitvi in olajšanju, ampak so namenjeni reševanju problemov, ki so pripeljali posameznika do take čustvene situacije. Čustvene stiske tako postanejo tudi priložnost, da začnemo reševati svoje težave na drugačen, bolj zadovoljiv način, da naše življenje dobi nov smisel, po katerem sicer hrepenimo.
Naloga sodobne družbe je, da spreminjamo razumevanje samomora. Potrebni so ozaveščanje in javni pogovori o tem, da je čustvena kriza del realnega življenja, da je za reševanje čustvenih stisk na voljo mreža strokovne pomoči ter da je čustvena stiska predvsem priložnost za reševanje vseh vrst težav.
Center za psihološko svetovanje Posvet, ki deluje v okviru Slovenskega združenja za preprečevanje samomora letos praznuje 20 let delovanja na področju preprečevanja samomora in samomorilnega vedenja. Ob 20. obletnici bo združenje izdalo strokovno knjigo z naslovom Po posvet na Posvet. V knjigi se različni avtorji dotikajo prepoznavanja in razumevanja kompleksnosti čustvenih stisk in možnih oblik pomoči.
Že z osnovno dejavnostjo, svetovanjem posameznikom, parom in družinam, nudi Posvet klientom pomoč pri reševanju čustvenih stisk in težav, ki bi sicer lahko vodile v hujše oblike krize in v samomorilno vedenje. Svetovanje poteka v 18 slovenskih krajih, tako da je klientom dostopno, vanj se lahko vključijo brez formalnih ovir, ne potrebujejo npr. napotnice, in brez finančnih stroškov, običajno tudi brez daljšega čakanja na prvi pogovor. V osmih svetovalnicah po Sloveniji sprejemamo tudi mladostnike od 14. leta starosti dalje. Število svetovanj se povečuje iz leta v leto; v letu 2025 so svetovalci opravili  8743 svetovanj, kar je 17 % več kot v letu prej.
Za delovanje tako razvejane mreže svetovalnic potrebujemo veliko univerzitetno izobraženih strokovnjakov (psihologov, zdravnikov, pedagogov, socialnih delavcev), ki že pred začetkom dela opravijo dodatno izobraževanje s področja svetovanja in kriznih intervencij. Ves čas delovanja na Posvetu pa so vključeni v stalno strokovno izpopolnjevanje v okviru rednih supervizijskih srečanj, in to 2 x mesečno. Tako pridobljeno znanje naši svetovalci prenašajo tudi v ustanove, kjer so redno zaposleni. 
Razumevanje samomorilnega vedenja in pripravljenost za pomoč ljudem v stiski v družbi spreminjata stigmo, predsodke in tabuje v zavedanje, da lahko vsak med nami pripomore k reševanju tega javnozdravstvenega problema.
Na področju izobraževanja Posvet sodeluje tudi z drugimi vladnimi in nevladnimi organizacijami. Programi prepoznavanja in preprečevanja samomorilnega vedenja so namenjeni strokovnjakom drugih profilov, ki jih želimo spodbuditi k aktivnejši vlogi na tem področju. Programi postvencijskih dejavnosti, ki vključujejo pomoč bližnjim po samomoru družinskega člana, sodelavca, klienta ali varovanca, pa poskušajo zmanjšati prizadetost in negativne posledice v okolju, kjer se je ta travmatski dogodek zgodil.
Strokovnjaki Slovenskega združenja za preprečevanje samomora sodelujejo tudi v delovnih skupinah, ki jih organizira in vodi Nacionalni inštitut za javno zdravje, in so usmerjene v preprečevanje samomora in samomorilnega vedenja na celotnem območju Slovenije.
Na svetovanje na Centru za psihološko svetovanje Posvet se klienti lahko naročijo vsak dan po telefonu, po e - pošti ali pridejo osebno. Na naši spletni strani si lahko obiskovalci preberejo komu lahko pomagamo in na kakšen način.
Program Psihološko svetovanje posameznikom, parom in družinam ter Psihološko svetovanje mladostnikom financirajo Ministrstvo za zdravje, Fiho fundacija, Mestna občina Ljubljana, Mestna občina Kranj in več kot 80 drugih občin, prostovoljne donacije in prispevki posameznikov.

